Evúndū yā bīvundu, éyə̄ Kohélet a kɔ́bɔ̄ nálā, dzə́dzāā yǎ dzə́dzāā; dzóm ésə̄ é nə hə dzə́dzāā. Mətádí 3M̀fí dzé bēn mod a bələ́ ai ésíé ésə a syé á ńló dzóbō á sí mū ?4Ngongo bod e lodó, ényí fɔ́g é sɔ̄ɔ̄, hə sí é tɔá tə̄ á ńnomo etɔá. 5Ńló dzóbo a kwí, a yímbí, a kə́ə́ ávōl, étɔá dzíé; a dúgán fə kwí. 6Evúndū yâsigi á ńkyɛ̌, é dúgan bɛ́d âkoé, é ngakilan, é ngakilan, é dúgán nɔŋ ákǒl dulu díé. 7Aswé ásə̄ lâsigi á máŋ, máŋ təge dzyé; é zēn áswē á ngátúb, lə́ ḿbāā lə́ wulugu étē. 8Bibúg bísə̄ bí man yǎ síbi, bə́ sə́ kīg fə dzǎm bəlan ai byá; dís á nə tə kád məbəbə, alɔ́ təge dzyé ai é mam láwóg. 9É dzóm é ngábə́, ńdzɔ̄ fə̄ yáyi dúgán tɔbɔ; édzí é ngábɔban yǎ, yâyi dúgán bɔban: dzóm é sə́ kig m̀kpámáŋ á ńló dzóbō á sí mū. 10Ngə́ dzóm ziŋ é nə, édzí yā bə́ nə́ dzǎm kǎd naa: “Yénán, é dzam dí á nə m̀kpámáŋ !” Dzǎm tē á ngábə́ yǎ míḿbú mí ngálod bíā ósū.11Mod ǎ tsǒg kīg fə mǎm yā ókōbá; ḿfág émá máyi lígī mâbɔban á mvús, é bod báyi nyiŋ ábǒg tē, bâyǐ kīg mɔ́ tsog.